
MApN sabotează exporturile industriei românești de armament 


Pentru că refuză să achiziționeze orice produs militar românesc, MApN 
sabotează pe faţă întreaga industrie de armament. Delegaţiile străine și-au 
manifestat interesul pentru a cumpăra pușca de asalt NATO, transportorul 
blindat SAUR, tancul Bizon, cu modernizări și performanţe uluitoare, însă au 
renunţat când au aflat că Armata Română nu este dotată cu așa ceva, ne spun 
sindicaliștii din acest sector. 


este românesc pute, aceasta este deviza Ministerul Apărării Naţionale, care refuză de ani 
de zile să achiziționeze orice produs militar românesc, indiferent de cât de înalte sunt 
performanţele acestuia. Sindicaliștii din industria de apărare ne spun că era de ajuns să 
achiziționeze câteva din aceste produse, ca să arate delegaţiilor străine că și Armata 
Română le utilizează, altfel toată lumea se gândește că este ceva suspect. 


"Din 2011, de când s-a lansat arma de asalt 556, de calibru NATO, nimeni nu i-a ajutat pe 
cei de la Cugir să introducă seria 0 și după aceea să înceapă producţia. Acest lucru i-ar fi 
deschis un drum și pe piața externă. Avem și situația de la Automecanica Moreni, cu 
transportorul blindat SAUR, pentru că atâta timp cât MApN nu a vrut să achiziționeze 
niciun produs de aici, nu a avut nicio șansă să fie vândut în afara ţării, deși au venit 
foarte, foarte mulți străini care erau interesaţi să îl cumpere. Asta se întâmplă și cu arma 
de asalt de la Cugir. Nu are Armata ta în dotare așa ceva, este greu să găsești un 
cumpărător extern, pentru că toţi se întreabă de ce Armata noastră nu îl vrea. La arma 


de asalt 556 , cei de la MApN au găsit tot felul de motive subțiri, de genul numărul de 
trageri la care să reziste țeava, că ar fi cu 50 de grame mai grea decât nu știu ce armă 
din lume, deși este o armă foarte reușită. Cei de la MApN strâmbă din nas fără nicio 
justificare reală la tot ce este produs în România”, ne-a declarat Constantin Bucuroiu, 
președintele Alianţei Sindicatelor din Industria de Apărare și Aeronautică m(ASIAA). 


Acesta susține că ministrul Radu Oprea sprijină industria de apărare, dar nu este 
suficient, pentru că în momentul în care se ajunge la negocieri, totdeauna Ministerul 
Economiei pierde în favoarea firmelor străine. “Este un interes mare pe armament din 
afară și nimeni nu are o imagine foarte clară să știe care este cel mai bun armament, 
pentru că, dacă ne uităm la ce se întâmplă pe glob, vedem o grămadă de lucruri care ne 
dau de gândit”, ne-a declarat Constantin Bucuroiu. 


Situaţie gravă la Cugir 


Cei 860 de angajați de la UM Cugir au decis să protesteze miercuri față de absența 
comenzilor și contractelor. Pe lângă sabotajul armei de asalt 556, Cugir a fost lovit, la 
începutul acestui an, chiar de partenerul strategic. 


Astfel, firma americană cu care avea încheiat de ani de zile un contract ferm pentru 
livrarea de arme AKM adaptate pentru civili, a înterupt brusc achizițiile, fără nicio 
explicaţie. “Contractul avea și exclusivitate pentru SUA, astfel că s-a blocat producția. 
Autoritățile noastre, de la ministrul Economiei, Radu Oprea, până la directorul Romarm, 
Emanuel Ioana, au făcut toate demersurile posibile la compania americană ca să respecte 
contractul, dar nu s-a obținut decât o promisiune că s-ar putea să se reia de la anul. 


Astfel, Cugir a rămas fără activitate, a mai produs ceva pe stoc, dar s-a oprit. Contractul 
era ferm, iar americanii au încălcat contractul și este o glumă să ne gândim că statul 
român i-ar da în judecată”, ne-a precizat Constantin Bucuroiu, președintele ASIAA. 
Potrivit acestuia, și situația de la Metrom este gravă, firma fiind la un pas de insolvenţă, 
cu angajați plătiți din două în două luni sau chiar o dată la trei luni, deși este singura care 
prelucrează componente ale armelor din metale neferoase. 


Nu ești made in SUA, nu exiști 


Sindicaliștii din industria de apărare ne spun că și Automecanica Moreni trece acum 
printr-o situaţie dificilă. Problemele au început de prin 2011, când s-a lansat marele 
proiect al transportorului blindat TBT 8X8, pe cele mai noi cerințe ale Armatei, la nivel de 
Piranha 5, dar nu s-au mai alocat fonduri și Moreni, care investise foarte mulți bani, a 
intrat într-o gaură financiară gravă. 


"Mai mult, MApN nu a vrut să cumpere sub nicio formă SAUR, făcut tot la Moreni, care 
este un transportor foarte bun, nici măcar 10 bucăţi pentru pregătirea militarilor, 
închizând în totalitate porţile pentru vânzarea la extern. Au venit cel puţin 15 delegaţii să 
cumpere SAUR, dar când au pus întrebarea câte sunt în dotarea MApN și au aflat că 
niciunul au renunțat și au plecat. Practic MApN sabotează pe față orice tentativă de 
export armament produs în România”, ne-a precizat președintele ASIAA, Constantin 
Bucuroiu. 


Uau! în Germania, câh! în România 


UMB merge doar cu partea de Piranha, dar partea de tanc nu produce nimic, deși s-a 
reușit o modernizare extraordinară a tancului românesc Bizon, cu elemente de ultimă 
generație, ne mai spun sindicaliștii din sector. "10 tancuri Bizon modernizate de UMB au 
participat la o aplicaţie în Germania, unde au avut rezultate excepţionale. Nimeni însă nu 
vrea să finanțeze modernizarea pentru celelalte tancuri, deși ar aduce un mare plus 
pentru industria românească, dar și pentru Ministerul Apărării Naţionale. Banii se cheltuie 
pentru plăţi în avans pentru armament și tehnică militară pe care o vom vedea prin 2035- 
2040”, a mai spus Constantin Bucuroiu, președintele ASIAA. 


